Historien om Bradley Manning blir Hollywood-film
Den amerikanske soldaten Bradley Manning (25), som var siktet for å ha lekket hemmelige dokumenter til WikiLeaks, ble tirsdag kjent skyldig på de fleste tiltalepunktene, men ikke det mest alvorlige punktet om å bistå fienden. - Vi vant slaget, nå trenger vi å vinne krigen, sa Mannings forsvarer David Coombs da han kom ut av retten tirsdag. Nå er melder nettstedet Variety at arbeidet med å lage en film av WikiLeaks-varsleren sin historie allerede er i gang. Den Oscar-vinnende dokumentarskaperen Alex Gibney og produsent Marc Shmuger, filmskaperne bak den anerkjente dokumentaren «We Steal Secrets: The Story of WikiLeaks», er nå på utkikk etter skribenter som kan tilpasse Mannings historie til en dramatisk spillefilm. BAKGRUNN: Manning: - Jeg holdt på å gå til grunne Håper på mild straff I fjor kjøpte nemlig Gibney og Shmuger rettighetene til Denver Nicks bok «Private: Bradley Manning, WikiLeaks, and the Biggest Exposure of Official Secrets in American History». Nå skal én dommer avgjøre straffen til Bradley Manning. Det var Manning selv som valgte at saken skulle avgjøres av bare én dommer, og han sa med det fra seg retten til å bli dømt av en jury med andre soldater og offiserer. Dommer Denise Lind har vide fullmakter i utmålingen av straffen, som i teorien kan bli over 130 års fengsel. - Jeg håper dommer Lind vil gi han en mild straff, tatt i betraktning Mannings vilje til å ta ansvar for sine handlinger, og den vanvittig dårlige behandlingen han har fått av Obama-administrasjonen, var Gibneys reaksjon på dommen som falt tirsdag, skriver Variety. Viktig historie Forfatteren bak boken mener historien om Bradley Manning er svært viktig. - Historien om Bradley Manning er lett en av de viktigste historiene om det siste tiåret, uttalte Nicks i et intervju nylig, ifølge nettstedet. - På mange måter er Mannings historie, historien om USA i tiden etter 11. september.
Hollywood planlegger allerede en film om WikiLeaks-varsleren Bradley Manning, som nå risikerer over 130 år i fengsel.